Source: https://www.socpoist.sk/2127-menu/55419s?prm2=29254&sword=&insurance_kind=0&target_group=0&life_sit=0&kriterium=all&page=35
Timestamp: 2020-01-29 12:37:11+00:00

Document:
20.11.2009 | Nemocenské poistenie	| SZČO, Matka
Samostatne zárobkovo činnou osobou som od roku 2003, pričom povinne nemocensky poistená som od 1. júla 2008. Poistné na nemocenské poistenie platím z minimálneho vymeriavacieho základu. Dňa 24. apríla 2009 som si uplatnila nárok na materské. Aká bude výška materského? Budem povinná platiť poistné po uplynutí 28 týždňov, t. j. v období nároku na rodičovský príspevok?
V zmysle § 31 ods. 1 a 3 zákona č. 461/2003 Z.z. o sociálnom poistení (ďalej len ,,zákon") v znení neskorších predpisov povinne nemocensky poistená samostatne zárobkovo činná osoba má nárok na nemocenskú dávku, ak splnila podmienky ustanovené na vznik nároku na nemocenskú dávku počas trvania nemocenského poistenia alebo po jeho zániku počas trvania nároku na výplatu nemocenskej dávky alebo v ochrannej lehote a zaplatila poistné na nemocenské poistenie včas a v správnej výške. Podmienka zaplatenia poistného sa považuje za splnenú, ak suma dlžného poistného ku dňu splatnosti poistného je v úhrne nižšia ako 3,32 EUR.
V zmysle § 48 ods. 1 a 2 zákona v znení neskorších predpisov poistenkyňa, ktorá je tehotná alebo ktorá sa stará o narodené dieťa, má nárok na materské, ak v posledných dvoch rokoch pred pôrodom bola nemocensky poistená najmenej 270 dní. Poistenkyni vzniká nárok na materské od začiatku šiesteho týždňa pred očakávaným dňom pôrodu určeným lekárom, najskôr od začiatku ôsmeho týždňa pred týmto dňom, a ak porodila skôr, odo dňa pôrodu. Nárok na materské zaniká uplynutím 28. týždňa od vzniku nároku na materské, ak tento zákon neustanovuje inak.
Nárok na materské a jeho výplatu ste si uplatnili od 24. apríla 2009 podaním žiadosti o materské z povinného nemocenského poistenia samostatne zárobkovo činnej osoby.
V zmysle § 53 zákona v znení zákona č. 555/2007 Z.z. výška materského je 55 % denného vymeriavacieho základu určeného podľa § 55 zákona alebo pravdepodobného denného vymeriavacieho základu určeného podľa § 57. Denný vymeriavací základ na určenie výšky nemocenskej dávky je v zmysle § 55 zákona v znení zákona č. 721/2004 Z. z. podiel súčtu vymeriavacích základov, z ktorých poistenec zaplatil poistné na nemocenské poistenie v rozhodujúcom období a počtu dní rozhodujúceho obdobia. Denný vymeriavací základ sa zaokrúhľuje na štyri desatinné miesta nahor.
V zmysle uvedeného, rozhodujúcim obdobím na zistenie denného vymeriavacieho základu na určenie výšky materského vo Vašom prípade je obdobie od 1. júla 2007 do 31. decembra 2007.
Výpočet denného vymeriavacieho základu na určenie výšky materského a výpočet materského je nasledovný:
rozhodujúce obdobie 1. júl 2008 až 31. december 2008
počet dní rozhodujúceho obdobia 184 dní
zistený súčet vymeriavacích základov v rozhodujúcom období - 1. júl až 30. september 2008 3 x 7 600 Sk = 22 800 Sk
1. október až 31. december 2008 3 x 8 100 Sk = 24 300 Sk
Spolu 47 100 Sk = 1563,43357896 EUR
denný vymeriavací základ na určenie výšky materského (1563,43357896 EUR: 184 pracovných dní = 8,49692162 ≈ 8,4970 EUR)
výška materského na 1 deň 8,4970 x 55 % = 4,67335 EUR
materské pri 31-dňovom kalendárnom mesiaci 4,67335 x 31 = 144,87385 ≈ 144,90 EUR
materské pri 30-dňovom kalendárnom mesiaci 4,67335 x 30 = 140,2005 ≈ 140,30 EUR
V zmysle § 140 ods. 1 písm. a) zákona povinne nemocensky poistená samostatne zárobkovo činná osoba nie je povinná platiť poistné na nemocenské poistenie v období, počas ktorého sa jej poskytuje materské.
Príjem zo samostatnej zárobkovej činnosti, dosiahnutý v období poberania materského, nie je prekážkou v poberaní materského z povinného nemocenského poistenia samostatne zárobkovo činnej osoby.
V zmysle § 26 ods. 4 zákona v znení neskorších predpisov samostatne zárobkovo činnej osobe sa prerušuje povinné nemocenské poistenie v období, v ktorom má nárok na rodičovský príspevok podľa osobitného predpisu, ak podľa svojho vyhlásenia nevykonáva činnosť povinne nemocensky poistenej samostatne zárobkovo činnej osoby.
V zmysle § 26 ods. 5 zákona vznik prerušenia povinného nemocenského poistenia sa posudzuje rovnako ako zánik povinného nemocenského poistenia a skončenie prerušenia tohto poistenia sa posudzuje rovnako ako vznik tohto poistenia.
Vzhľadom na skutočnosť, že v období poberania rodičovského príspevku nie ste v zmysle § 26 ods. 4 zákona nemocensky poistená, nie ste v tomto období povinná platiť poistné na nemocenské poistenie za predpokladu, ak podľa svojho vyhlásenia nevykonávate činnosť povinne nemocensky poistenej samostatne zárobkovo činnej osoby. Ak popri poberaní rodičovského príspevku vykonávate činnosť povinne nemocensky poistenej samostatne zárobkovo činnej osoby, ste v uvedenom období povinná platiť poistné na nemocenské poistenie.
Vzhľadom na skutočnosť, že platiteľom rodičovského príspevku je úrad práce, sociálnych vecí a rodiny, odporúčame Vám obrátiť sa vo veci rodičovského príspevku a doplatku rodičovského príspevku v prípade, ak je materské nižšie ako rodičovský príspevok, na úrad práce, sociálnych vecí a rodiny, príslušný podľa miesta Vášho trvalého, resp. prechodného, pobytu.

References: § 31
 § 48
 § 53
 § 55
 § 57
 § 55
 § 140
 § 26
 § 26
 § 26